Broj: 711-I-961-M-156/22-02-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Milana Đurđevića, općinskog načelnika Općine Biskupija**,za davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

1. **Obveznik Milan Đurđević, općinski načelnik Općine Biskupija, može istovremeno uz obnašanje navedene dužnosti biti nositeljem obiteljskog poljoprivrednog gospodarstva (u daljnjem tekstu: OPG), ukoliko je isti registriran isključivo za obavljanje samostalne poljoprivredne djelatnosti, a ako se navedeni OPG registrira i za obavljanje dopunskih djelatnosti, obveznik mora poslove upravljanja OPG-om prenijeti na drugog člana OPG-a.**
2. **Sukladno odredbama ZSSI/21-a, nema zapreke da OPG čiji je nositelj obveznik Milan Đurđević, općinski načelnik Općine Biskupija, ostvari sredstva pomoći i potpora na državnoj i europskoj razini, ali je dužan njihov primitak navesti u godišnjoj imovinskoj kartici koja se podnosi do 31. siječnja svake godine.**

Obrazloženje

Zahtjev za davanjem mišljenja Povjerenstva podnio je Milan Đurđević, općinski načelnik Općine Biskupija. U knjigama ulazne pošte Povjerenstva zahtjev je zaprimljen 23. ožujka 2022. pod poslovnim brojem 711-U-3805-M-156/22-01-2, povodom kojeg se vodi predmet broj M-156/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona, stoga je Milan Đurđević povodom obnašanja dužnosti općinskog načelnika Općine Biskupija obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva može li kao obveznik osnovati obiteljsko poljoprivredno gospodarstvo i u tom se slučaju prijaviti na državne ili europske natječaje za dodjelu pomoći poljoprivrednicima, te može li primati poticaj na obrađenu zemlju i domaće životinje, kao i je li se ovi primici prijavljuju u trenutku njihova nastanka ili kroz redovno popunjavanje imovinske kartice koja se podnosi jednom godišnje.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, utvrdi da predmetni poslovi ne utječu na zakonito obnašanje javne dužnosti.

Stavkom 3. istog članka ZSSI/21-a propisano je da prethodno odobrenje Povjerenstva nije potrebno za obavljanje, između ostalog, samostalne poljoprivredne djelatnosti.

Člankom 18. stavkom 1. ZSSI-a propisano je da obveznici ne mogu obavljati poslove upravljanja u poslovnim subjektima. Nadalje, člankom 4. stavkom 1. točkom 5. ZSSI-a, propisano je da se poslovnim subjektom u smislu navedenog Zakona, pored drugih navedenih, smatra i OPG.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“, broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) navedenog članka istog Zakona djelatnost poljoprivrede obuhvaća bilinogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

Stoga se OPG smatra poslovnim subjektom u smislu odredbi ZSSI/21-a, a nositelj OPG-a smatra se članom OPG-a i osobom koja upravlja tim poslovnim subjektom.

 Povjerenstvo tumači da je člankom 17. stavkom 3. ZSSI/21-a propisana iznimka od dopuštenosti obavljanja drugih poslova u smislu stalnog i redovitog zanimanja za vrijeme obnašanja javne dužnosti uz pribavljenu prethodnu suglasnost Povjerenstva iz članka 13. stavka 2. ZSSI-a, kojom je iznimkom obuhvaćeno obavljanje samostalne poljoprivredne djelatnosti.

Prema tome, sukladno članku 13. stavku 3. ZSSI-a obveznicima je dopušteno da istovremeno uz obnašanje dužnosti obavljaju samostalnu poljoprivrednu djelatnost putem OPG-a.

Obzirom da se samostalna poljoprivredna djelatnost može obavljati i u organizacijskom obliku OPG-a te da je OPG osnovan prvenstveno radi obavljanja poljoprivredne djelatnosti, obveznik može biti član OPG-a i u situaciji kada je isti registriran za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu.

Međutim, imajući u vidu odredbu članka 18. stavka 1. ZSSI/21-a koja dužnosnicima zabranjuje obavljanje poslova upravljanja poslovnim subjektom, ukoliko je OPG registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, obveznik ne bi mogao biti nositeljem takvog OPG-a, jer bi se tada radilo o obavljanju poslova upravljanja poslovnim subjektom registriranim za obavljanje djelatnosti koje nisu navedene člankom 17. stavkom 3. ZSSI/21-a te bi obveznik morao poslove upravljanja OPG-om prenijeti na drugog člana OPG-a, odnosno drugog člana OPG-a upisati kao nositelja istog.

U ovoj situaciji obveznik Milan Đurđević, općinski načelnik Općine Biskupija, koji obavlja poljoprivrednu djelatnost putem OPG-a namjerava aplicirati za sredstva pomoći i potpore koja dodjeljuje država, što predstavlja poslovni odnos državne potpore u smislu članka 5. stavka 1. podstavka 4. ZSSI/21-a, ali i za sredstva Europske unije.

S obzirom da se ne radi o tijelu javne vlasti u kojem obveznik obnaša dužnost, nije suprotno odredbama ZSSI/21-a da OPG kojem je obveznik nositelj podnese zahtjev te pod jednakim uvjetima ostvari navedena sredstva na državnoj i europskoj razini.

Povjerenstvo ukazuje da OPG nema vlastiti OIB, već je to OIB njegova nositelja te nositelj stječe prava i obveze u ime OPG-a pa sukladno tome OPG nije pravna osoba, odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim fizičke osobe mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Povjerenstvo stoga prihode koji se ostvaruju djelatnošću OPG-a smatra imovinom odnosno prihodom nositelja OPG-a koje je obveznik dužan prijaviti u imovinskoj kartici.

Slijedom navedenoga, ukoliko dođe do dodjele sredstava pomoći i potpore, obveznik je dužan je njihov iznos navesti u godišnjoj imovinskoj kartici koja se podnosi do 31. siječnja svake godine.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Milan Đurđević, elektroničkom dostavom
2. Objava na internetskoj stranici Povjerenstva
3. Pismohrana